b'\n_START_ARTICLE_\nCerkev sv. \xc5\xa0tefana, Postojna\n_START_SECTION_\nCerkev sv. \xc5\xa0tefana\n_START_PARAGRAPH_\nSezidana je bila leta 1777, \xc5\xa1e kot podru\xc5\xbeni\xc4\x8dna. Dolga je 33 m, \xc5\xa1iroka pa 17 m, v baro\xc4\x8dnem slugu, obrnjena je z glavnim oltarjem proti vzhodu. Gradil in verjetno tudi na\xc4\x8drtoval jo je mojster Hoffer. Strop je masivno obokan z lahkim kamnom. Akustika je zelo dobra. _NEWLINE_Cerkev je postala \xc5\xbeupnijska 1793. Do tedaj je Postojna spadala pod \xc5\xbeupnijo Slavina. Novo cerkev je ob prvi birmi v novi \xc5\xbeupniji posvetil tr\xc5\xbea\xc5\xa1ki \xc5\xa1kof Ignacij Kajetan pI. Buset in Feistenberg, 23. avgusta 1798.\n_START_SECTION_\nPoslikave\n_START_PARAGRAPH_\nPoslikave na stropu osrednje cerkvene ladje. \xc5\xa0tirje prizori iz \xc5\xbeivljenja zavetnika cerkve sv. \xc5\xa0tefana: \xc5\xa0tefan deli hrano ubogim, \xc5\xa0tefan oznanja Kristusa, kamenjanje \xc5\xa0tefana, \xc5\xa0tefanov vhod v nebesa. V vmesnih medaljonih so upodobljeni zavetniki podru\xc5\xbeni\xc4\x8dnih cerkva: sv. Anton Padovanski v Stari vasi, sv. prerok Danijel v Zalogu, sv. Andrej v Velikem Otoku, sv. Katarina v Veliki Otok. _NEWLINE_V letih 1876 - 1879 in 1881 - 1882 je strop poslikal slikar Dominik Fabris iz Osopa blizu Vidma. Ker so s\xc4\x8dasoma freske obledele jih je leta 1910 dal dekan Erzar prenoviti.\n_START_SECTION_\nKri\xc5\xbeev pot\n_START_PARAGRAPH_\nKri\xc5\xbeev pot je cerkev dobila 1887. Naslikal ga je akademski slikar Jo\xc5\xbeef Plank z Dunaja, lepo izrezljane okvirje pa je naredil Ivan \xc5\xa0ubic iz \xc5\xa0kofje Loke.\n_START_SECTION_\nGlavni oltar\n_START_PARAGRAPH_\nOltarji. Glavni oltar sv. \xc5\xa0tefana, v desni kapeli Matere Bo\xc5\xbeje in v levi sv. Fran\xc4\x8di\xc5\xa1ka; te tri je posvetil \xc5\xa1kof Kajetan ob posvetitvi cerkve leta 1798, daritveni oltar pa je posvetil \xc5\xa1kof Janez Jenko leta 1970; po na\xc4\x8drtu arhitekta Janeza Valentin\xc4\x8di\xc4\x8da ga je izdelal Zdenko Avsec na Kalu pri Pivki iz doma\xc4\x8dega kamna, hotaveljskega in makedonskega marmorja._NEWLINE_Glavni oltar. Oltar sv. \xc5\xa0tefana  iz leta 1780 je od mize navzgor lesen. Leta 1856 ga je kipar Matev\xc5\xbe Tomc iz \xc5\xa0t. Vida nad Ljubljano prenovil, o\xc4\x8distil in na novo pozlatil ter dopolnil, dodal je kipa sv. Petra in Pavla, ki ju prej ni bilo, ter nov tabernakelj, ker je bil prej\xc5\xa1nji dotrajan. Marmornato mizo s podstavkom je oltar dobil leta 1910 in to novo oltarno mizo je 15. 8. 1910 posvetil \xc5\xa1kof Janez Nepomuk (John) Stariha._NEWLINE_Ob straneh velikega ali glavnega oltarja sta nad obema zakristijama prostorna kora z li\xc4\x8dno ograjo._NEWLINE_Poslikave v kupoli nad glavnim oltarjem: Sveta Trojica, \xc5\xa1tirje evangelisti: Matej, Marko, Luka, Janez, ter \xc5\xa1e drugi svetniki in svetnice v nebesih.\n_START_SECTION_\nStranski kapeli\n_START_PARAGRAPH_\nDesna, ju\xc5\xbena stranska kapela. Sv. Devica Marija. Oltar je iz pe\xc5\xa1\xc4\x8denjaka. Postaviti ga je dal Ga\xc5\xa1per Ga\xc4\x8dnik (+ 1709). Marijin prestol je bil izdelan 1856. V letu 1875 je dobil oltar lepo sliko Brezmade\xc5\xbene, ki jo je naslikal akademski slikar Janez Wolf iz Ljubljane. Zdaj je v oltarju lepo izdelan kip Brezmade\xc5\xbene. Tu sta tudi dva kamnita kipa, desno kip sv. Florjana in levo kip sv. Andreja._NEWLINE_Leva, severna stranska kapela. Sv. Fran\xc4\x8di\xc5\xa1ek Asi\xc5\xa1ki na oltarni sliki, olje na platno, ki jo je izdelal znani slikar Andrej Janez Herrlein leta 1796. Slika je sicer potemnela, vendar je dragocena. Tu sta tudi dva kamnita kipa, levo kip sv. Antona Pu\xc5\xa1\xc4\x8davnika in desno kip sv. Dominika, ustanovitelja dominikancev.'